এএফসি কাপে জয়ের হ্যাটট্রিকের চব্বিশ ঘণ্টার মধ্যে স্বস্তি উধাও সবুজ-মেরুন শিবির থেকে! 
উদ্বেগের অন্যতম কারণ, ২৬ মার্চ আইজল এফসি-র বিরুদ্ধে ম্যাচ। প্রথমত আইজল গিয়ে খেলতে হবে মোহনবাগানকে। তার ওপর জাতীয় দলে যোগ দেওয়ার জন্য একঝাঁক ফুটবলারকে পাচ্ছেন না কোচ সঞ্জয় সেন। বিশ্বকাপের যোগ্যতা অর্জন পর্বের ম্যাচ খেলতে বৃহস্পতিবার গভীর রাতেই হাইতি উড়ে যাওয়ার কথা সনি নর্ডির। এছাড়া জেজে লালপেখলুয়া, প্রণয় হালদার ও প্রীতম কোটাল বৃহস্পতিবারই জাতীয় দলের শিবিরে যোগ দিতে গুয়াহাটি থেকে দিল্লি চলে গিয়েছেন। বিশ্বকাপের যোগ্যতা অর্জন পর্বে হাইতির হয়ে পানামার বিরুদ্ধে নর্ডির খেলার কথা ২৫ এবং ২৯ মার্চ। এবং জেজে-রা প্রথমে খেলবেন ২৪ মার্চ ইরানের বিরুদ্ধে। পরের ম্যাচে তাঁদের প্রতিপক্ষ তুর্কমেনিস্তান। অর্থাৎ, আইজল এফসি-র বিরুদ্ধে আই লিগের ম্যাচে প্রথম দলের এই চার ফুটবলারকেই পাচ্ছেন না সবুজ-মেরুন কোচ সঞ্জয়। 
বৃহস্পতিবার দুপুরে গুয়াহাটি থেকে কলকাতায় ফিরে সঞ্জয় বলে দিলেন, ‘‘ফুটবলার পাওয়া যাবে না বলে হাত,পা ছড়িয়ে আমি কাঁদতে বসি না। যারা থাকবে তাদের নিয়েই খেলব।’’ 
তবে আইজল এফসি ম্যাচের ভাবনা তিনি শুরু করে দিয়েছেন। জেজে-র বিকল্প হিসেবে মোহনবাগান কোচের ভাবনায় চোট সারিয়ে সুস্থ হয়ে ওঠা বলবন্ত সিংহ। আর নর্ডির বিকল্প হিসাবে মূখ্য ভূমিকা নিতে হবে কর্নেল গ্লেনকে। আইজল ম্যাচের আগেই ত্রিনিদাদ ও টোব্যাগোর বিশ্বকাপার সুস্থ হয়ে উঠবেন বলে আশা মোহনবাগান কোচের।